  Туспуктэм: Наталья Михайлова Анжелика Тихонова корреспондент 2-тӥ гудырикошконэ Ижкарын выль емышъёслы сӥзем «Выль» («Виль») праздникез пусйизы. Ужрадэ 1,5 сюрс котыр калык люкаськиз. Со сярысь «Удмурт Кенеш» огазеяськонлэн пресс-службаез ивортӥз. Празднике люкаськемъёсты Россиысь Кун Думаысь Удмуртилэсь депутат Олег Гарин, Удмуртиысь йӧскалык политикая министр Эдуард Петров, «Удмурт Кенеш» огазеяськонлэн тӧроез Татьяна Ишматова но мукетъёсыз ӟечкылазы. « Элькунамы, гурт удысын тыршись калыклы тау карыса, таӵе йӧскалык шулдыръяськонъёс ортчытъяны ӟеч сям луиз ини. Соослэн ужамзылы луыса, асьмелы вань, маин данъяськыны, но шумпотымон, туэ ӟеч урожайлы оскиськыны быгатӥськом » Олег Гарин, Россиысь Кун Думаысь Удмуртилэсь депутат Татьяна Ишматова вань люкаськемъёслы, ужрадэз радъясьёслы тау кылъёссэ вераз, праздникен ӟечкылаз но та шулдыръяськон удмуртлыкез утёнын но бадӟым инты басьтэ шуыса пусйиз. « Берло аръёсы элькунамы "Выль" праздник выль но выль кужым басьтыса калык пӧлы вӧлме. Со вера одӥгез сярысь: удмуртлыкмы азинске, асьмеос азьланьтӥськом удмурт лулчеберетмес. Со тӥляд котькуддылэн тыршемдылы луыса! Азьпалан но ог-огмес валаса, тупаса улыны мед быгатомы. Праздникен эшъёс! "Выль" шулдыръяськонэн! » Татьяна Ишматова, «Удмурт Кенеш» огазеяськонлэн тӧроез Люкаськем калыкез элькунысь дано артистъёс Геннадий Бекманов но Геннадий Кузнецов, ӝужась кизилиос Ольга Ипатова, Ирина Полякова но Александр Ешкеев но Ижкарысь но Дэри ёросысь фольклор коллективъёс шулдыртӥзы. Сцена вылын Геннадий Бекманов. Туспуктэм: Наталья Михайлова Нош покчи пиналъёс удмурт эпосысь геройёсын – Батырен, Италмасэн но Лӧпшо Педунен – йӧскалык шудонъёсын тодматскизы. «Удмурт емыш мунё» конкурсын вормисьёс но учкисьёс. Туспуктэм: Наталья Михайлова Мылкыд карисьёс ас сад-бакчаязы будэтэм емышъёсынызы «Удмурт емыш мунё» конкурсэ пыриськизы. Нырысетӥ интыез «Пыре ни азбарамы» лэсьтэм композициеныз Валентина Ившина басьтӥз. Кыкетӥ «Лӧпшо Педунь» композициеныз Людмила Исхакова луиз. Куинетӥ интые «Бакча натюрморт» композициеныз Галина Эскандерова тубиз. Вормисьёсты но вань пыриськисьёсты кузьымъёсын пусйизы. Тодэ вайытом, элькун инлыкен «Выль» шулдыръяськон Можгаын 6-тӥ гудырикошконэ ортчоз. Тегъёс: удмуртъёс праздникъёс Лулчеберет Ижкар УдмуртКенеш  